次韵子瞻遊孤山訪惠懃惠思
作者：蘇轍
朝代：宋

paragraphs: 鳥依山，魚依湖，但有所有無所無。
輕舟沿泝窮遠近，肩輿上下更傳呼。
翩然獨往不携孥，兼擅魚鳥兩所娛。
困依巖石坐巉絕，行牽翠蔓隨纏紆。
道逢懃思訪其廬，誦詩清切秋蟬孤。
隠居羞踏陌上土，何人起愛輪下蒲。
水南巷中羅百夫，雞鳴朝謁至日晡。
人生變化安可料，憐汝久遁終無圖。
鳧鷖不足鶴有餘，一俯一仰戚與蘧。
嗟我久欲從逃逋，方圓不敢左右摹。